PMIndiaData/PMIndiaSum huggingface dataset:
व्यवसाय स्नेही क्रमवारीत भारताची झेप पंतप्रधानांकडून अभिनंदन

जागतिक बँकेच्या व्यवसाय सुलभीकरण अहवालातल्या क्रमवारीत भारताने 30 स्थानांची झेप घेतल्याबद्दल पंतप्रधान नरेंद्र मोदी यांनी अभिनंदन केले आहे. बँकेच्या आज जाहीर झालेल्या अहवालात भारताच्या क्रमवारीत सुधारणा झाली आहे. भारताने 130 व्या स्थानावरुन 100 व्या स्थानावर झेप घेतली आहे. क्रमवारीत झालेली सुधारणा ऐतिहासिक असल्याचे पंतप्रधानांनी ट्विटर मालिकेत म्हटले आहे. “टीम इंडिया”च्या सर्वंकष आणि बहु-विभागीय सुधारणांचा हा परिणाम असल्याचे पंतप्रधानांनी म्हटले आहे. व्यवसाय सुलभीकरण वातावरणामुळे आपल्या लघु आणि मध्यम उद्योगांसाठी ऐतिहासिक संधी उपलब्ध आहेत असून, अधिक भरभराट होत आहे. गेल्या तीन वर्षात राज्यांमध्ये व्यवसाय सुलभीकरणाच्या क्षेत्रात सकारात्मक चढाओढ दिसून येत आहे आणि हे फायदेशीरच आहे. भारतात व्यवसाय करणे आजच्या इतके याआधी सुलभ कधीही नव्हते. भारतात असलेल्‍या आर्थिक संधी पडताळून पाहण्यासाठी भारत जगाचे स्वागत करत आहे. “सुधारणा कामगिरी आणि परिवर्तन” या मंत्रानुसार कार्य करत आमच्या क्रमवारीत अधिक सुधारणा व्हावी यासाठी आम्ही कटिबध्द आहोत आणि आम्ही अधिक उच्च आर्थिक विकास साध्य करु, असे पंतप्रधानांनी म्हटले आहे.
महात्मा फुले त्यांच्या जयंतीनिमित्त पंतप्रधान नरेंद्र मोदी यांची आदरांजली

पंतप्रधान नरेंद्र मोदी यांनी महरात्म जोतिबा फुले यांच्या जयंतीनिमित्त त्यांना श्रद्धांजली वाहिली आहे. “महात्मा फुले यांच्या जयंतीनिमित्त त्यांना आदरांजली. सामाजिक सुधारणांसाठी त्यांनी केलेले अविस्मारणीय कार्य आणि परिश्रमांमुळे समाजातल्या वंचित घटकांच्या युष्यात मोठे परिवर्तन झाले. महिलांची सामाजिक स्थिती सुधारण्यासाठी आणि युवकांमध्ये शिक्षणाचा प्रसार करण्यासठीचा त्यांची निष्काम कटिबद्धता प्रेरणादायी आहे” असे पंतप्रधानांनी आपल्या संदेशात म्हंटले आहे.
राष्ट्रीय शिक्षक पुरस्कार विजेत्यांची पंतप्रधानांनी संवाद साधला

शिक्षक दिनाच्या पूर्वसंध्येला पंतप्रधान नरेंद्र मोदी यांनी नवी दिल्लीत लोककल्याण मार्ग येथे राष्ट्रीय शिक्षक पुरस्कार विजेत्यांशी संवाद साधला. केंद्रीय मनुष्यबळ विकासमंत्री प्रकाश जावडेकर सुद्धा यावेळी उपस्थित होते. देशातील शिक्षणाचा दर्जा सुधारण्याच्या कामी हे विजेते घेत असलेल्या प्रयत्नांबद्दल पंतप्रधानांनी त्यांचे अभिनंदन केले. शिक्षणाप्रती त्यांचे समर्पण आणि या समर्पणालाच त्यांनी वाहून घेतलेले जीवन, याबद्दल पंतप्रधानांनी गौरवोद्गार काढले. शिक्षक हा आयुष्यभर शिक्षकच असतो, असे ते म्हणाले. पुरस्कार विजेत्या शिक्षकांनी समुदायांमधील संवाद वाढवावा आणि त्यांना शालेय विकासाचा अविभाज्य घटक बनवावे, असे आवाहन पंतप्रधानांनी या संवादादरम्यान केले. विशेषत: गरीब आणि ग्रामीण पार्श्वभूमी असलेल्या विद्यार्थ्यांमध्ये आंतरीक क्षमतेला या शिक्षकांनी खतपाणी घालावे, अशी अपेक्षाही त्यांनी व्यक्त केली. शिक्षक आणि विद्यार्थी यांच्यातील दुरावा दूर करण्यासाठी शिक्षकांनी काम केले पाहिजे, असे केल्याने विद्यार्थी आयुष्यभर शिक्षकांचे स्मरण करतील, असे पंतप्रधान म्हणाले. आपली शाळा आणि परिसरात डिजिटलदृष्ट्या शिक्षकांनी बदल घडवून आणावेत, अशी अपेक्षाही त्यांनी व्यक्त केली. आपल्या शाळेला शिक्षण आणि उत्कृष्टतेचे केंद्र बनविण्यासाठी केलेल्या प्रयत्नांच्या प्रेरणादायी कथा, पुरस्कार विजेत्या शिक्षकांनी यावेळी पंतप्रधानांना सांगितल्या. पुरस्कारासाठी नामांकने मागवण्याची प्रक्रिया ऑनलाईन केल्याबद्दल तसेच देशभरातील शालेय शिक्षणामध्ये दर्जेदार बदल घडवून आणणाऱ्या डिजिटल इंडियांसारख्या योजनांबद्दल त्यांनी पंतप्रधानांचे आभार मानले. मनुष्यबळ विकास मंत्रालयाने यावर्षी राष्ट्रीय शिक्षक पुरस्कारांसाठीच्या मार्गदर्शक तत्त्वांमध्ये बदल केले आहेत. नव्या योजनेमध्ये स्वयं नामांकनाची सोय असून महत्त्वाच्या राष्ट्रीय पुरस्कारांसाठीच्या निवड प्रक्रियेचा त्यावर प्रभाव आहे. ही योजना पारदर्शक आणि योग्य असून उत्कृष्टता तसेच कामगिरीच्या आधारे निवड करण्याच्या दृष्टीने आदर्श अशी आहे.
गांधी शांतता पुरस्कार समारंभाला पंतप्रधानांची उपस्थिती

राष्ट्रपती रामना कोविंद यांच्या हस्ते आज राष्ट्रपती भवनात झालेल्या एका कार्यक्रमात 2015, 2016, 2017 आणि 2018 या वर्षांसाठीचे गांधी शांतता पुरस्कार प्रदान करण्यात आले. पंतप्रधान नरेंद्र मोदी या कार्यक्रमाला उपस्थित होते. यावेळी बोलतांना, प्रतिष्ठेच्या गांधी शांतता पुरस्कार प्राप्त मान्यवरांचे पंतप्रधानांनी अभिनदंन केले. महात्मा गांधीजींची 150 वी जयंती भारत साजरी करत असताना हे पुरस्कार प्रदान करण्यात येत आहेत. बापुजींना अत्यंत प्रिय असलेले वैष्णव जन तो हे भजन जगभरातल्या 150 देशातल्या कलाकारांनी सादर केल्याबद्दल त्यांनी आनंद व्यक्त केला. गांधीजींच्या शिकवणीचे आजही महत्व आहे हे संपूर्ण जगाने स्वीकारल्याचे हे द्योतक आहे, असे पंतप्रधान म्हणाले. महात्मा गांधीजींची स्वच्छतेसाठीची कटिबद्धता पंतप्रधानांनी विषद केली. महात्मा गांधीजीच्या दूरदृष्टी ठेवून केलेल्या प्रयत्नांमुळे, स्वातंत्र्य लढा हे जन आंदोजन ठरले. जन भागीदारी आणि जन आंदोलन यांचा संगम महात्मा गांधींनी घडवून आणला असे पंतप्रधान यावेळी म्हणाले. भारताच्या स्वातंत्र्यासाठी आपणही योगदान देत आहोत ही भावना, महात्मा गांधीनी, जनतेच्या मनात रुजवली असे पंतप्रधान म्हणाले.
नवीकरणीय ऊर्जा क्षेत्रात सहकार्याबाबत भारत आणि इटली यांच्यातील सामंजस्य कराराबाबत केंद्रीय मंत्रिमंडळाला अवगत करण्यात आले

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाला नवीकरणीय ऊर्जा क्षेत्रात सहकार्याबाबत भारत आणि इटली यांच्यातील सामंजस्य कराराबाबत अवगत करण्यात आले. नवी दिल्लीत 30ऑक्टोबर 2017 रोजी या करारावर स्वाक्षऱ्या करण्यात आल्या होत्या. भारत सरकारच्या नवीन आणि नवीकरणीय ऊर्जा मंत्रालयाचे सचिव आनंद कुमार आणि इटलीचे भारतातील राजदूत लॉरेंझो अँजेलोनी यांनी या करारावर स्वाक्षऱ्या केल्या. परस्परांच्या हिताच्या नवीन आणि नवीकरणीय मुद्द्यांबाबत तांत्रिक द्विपक्षीय सहकार्याला प्रोत्साहन देण्यासाठी सहकारी संस्थात्मक संबंध स्थापन करण्याचा उभय देशांचा उद्देश आहे. सहकार्याच्या क्षेत्रांबाबत बाबींचा आढावा, देखरेख आणि चर्चा करण्यासाठी संयुक्त कृती समिती स्थापन करण्याचे या करारात प्रस्तावित आहे. उभय देशांदरम्यान द्विपक्षीय संबंध मजबूत करण्यासाठी माहितीचे आदान प्रदान करणे हा याचा उद्देश आहे.
पंतप्रधान उद्या बिहारचा दौरा करणार

पंतप्रधान नरेंद्र मोदी उद्या बिहारच्या दौऱ्यावर जाणार आहेत. पटणा विद्यापीठाच्या शतक महोत्सवी समारंभात ते विद्यार्थ्यांना संबोधित करतील. त्यानंतर मोकामा येथे पंतप्रधान नमामी गंगे प्रकल्पाच्या चार सांडपाणी व्यवस्थापन प्रकल्पांचे भूमीपूजन करतील. तसेच चार राष्ट्रीय महामार्ग प्रकल्पांचे उद्‌घाटनही त्यांच्या हस्ते होईल. या सर्व प्रकल्पांसाठी 3,700 कोटी रुपये खर्च अपेक्षित आहे. इथेही पंतप्रधान एका सभेत भाषण करतील. या सांडपाणी प्रकल्पांमध्ये बेऊर, कर्मालीचाक आणि सईदपूर इथल्या सांडपाणी व्यवस्थापन प्रकल्पांचा समावेश आहे. या प्रकल्पांमुळे सांडपाणी प्रक्रिया क्षमता 120 एमएलडी पर्यंत वाढेल. सध्या बेऊर येथे ही क्षमता 20 एमएलडी इतकी आहे. चार महामार्ग प्रकल्पांचे भूमीपूजनही यावेळी होईल. यात औंता-सीमारीया, बख्तीयारपूर- मोकामा, महेशखुंट-सहरसा-पुर्णिया, बिहारशरीफ-बारबिघा-मोकामा अशा महामार्गांचा समावेश आहे.
कायदा आणि न्याय क्षेत्रात सहकार्य आणि संयुक्त सल्लागार समिती स्थापन करण्यासाठी भारत आणि ब्रिटन दरम्यान सामंजस्य कराराला मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखालील केंद्रीय मंत्रिमंडळाने आज कायदा आणि न्याय क्षेत्रात सहकार्य आणि संयुक्त सल्लागार समिती स्थापन करण्यासंदर्भातील भारत आणि ब्रिटन दरम्यानच्या सामंजस्य करारावर स्वाक्षरी करायला मंजुरी दिली आहे. विविध न्यायालयांमध्ये तक्रारींच्या निवारणासाठी प्रभावी कायदेशीर यंत्रणा, कायदा तज्ञ, सरकारी पदाधिकारी यांच्या अनुभवांचे अदान-प्रदान आणि त्यांचे प्रशिक्षण याबाबतच्या समस्या आणि गरजा यांची दखल या करारात घेण्यात आली आहे. तसेच संयुक्त सल्लागार समिती स्थापन करण्याची सुचनाही या करारात करण्यात आली आहे.
पंतप्रधान नरेंद्र  मोदी यांनी घेतली  जागतिक ऑटोमोबाइल कंपन्यांच्या  नेत्यांची  भेट

पंतप्रधान नरेंद्र मोदी यांनी आज नवी दिल्ली येथे संपूर्ण जगभरातील विविध ऑटोमेटिव्ह आणि वाहतूक कंपन्यां तर्फे आलेल्या नेत्यांची भेट घेतली . टोयोटा, एसएआयसी मोटर कॉर्पोरेशन, शांघाय, बॉश, एबीबी लिमिटेड, ह्युंदाई मोटर कंपनी, फोर्ड स्मार्ट मोबिलिटी एलएलसी आणि उबेर एव्हिएशन सारख्या विविध कंपन्यां तर्फे आलेल्या उच्च अधिकाऱ्यांची पंतप्रधानांनी भेट घेतली. या कंपन्या नवी दिल्लीत आयोजित होणा-या जागतिक गतिशीलता परिषद २०१८ अर्थात ग्लोबल मोबिलीटी समिट२०१८ -मध्ये सहभागी होत आहेत.
केंद्रीय सार्वजनिक क्षेत्रातील उद्योगांमधील कर्मचाऱ्यांसाठी वेतनाबाबत वाटाघाटीच्या ८ व्या फेरीसाठीच्या  वेतन धोरणाला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने केंद्रीय सार्वजनिक क्षेत्रातील उद्योगांमधील कर्मचाऱ्यांसाठी वेतनाबाबत वाटाघाटीच्या ८ व्या फेरीसाठी वेतन धोरणाला मंजुरी दिली आहे. ठळक वैशिष्ठे: १. केंद्रीय सार्वजनिक क्षेत्रातील उद्योगांच्या (सीपीएसई) व्यवस्थापनाला कामगारांसाठी वेतन सुधारणेच्या वाटाघाटी करण्याची मुभा असेल, ज्यात संबंधित सीपीएसई साठी वेतनवाढीची क्षमता आणि आर्थिक स्थिरता लक्षात घेऊन 31/12/2016 रोजी पाच वर्षे किंवा दहा वर्षांच्या वेतन फेररचनेचा कालावधी साधारणपणे संपला. २ सरकारकडून वेतन वाढीसाठी कोणतेही अर्थसंकल्पीय साहाय्य दिले जाणार नाही. संपूर्ण आर्थिक भार अंतर्गत संसाधनांमधून संबंधित सार्वजनिक क्षेत्रातील कंपन्यांना उचलावा लागेल. ३. ज्या सीपीएसई मध्ये सरकारने पुनर्रचना / पुनरुज्जीवन योजना मंजूर केली आहे, तिथे केवळ मंजूर पुनर्रचना / पुनरुज्जीवन योजनेच्या तरतुदीप्रमाणे वेतन सुधारणा केली जाईल. ४. संबंधित सीपीईच्या व्यवस्थापनास याची खात्री करावी लागेल की, वेतनविषयक तफावतीचे वेतन संबंधित कार्यकारी / अधिकार्यांचे वेतनमान आणि असंघटित पर्यवेक्षकापेक्षा जास्त नसावे. ५. ज्या सीपीएसई व्यवस्थापनानी पाच वर्षांचा अवधी स्वीकारला आहे, त्यांनी हे सुनिश्चित करायला हवे की दोन सलग वेतन वाटाघाटीच्या सुधारित वेतनश्रेणी कार्यवाही अधिकारी / अधिकारी आणि पर्यवेक्षकाच्या वेतनवाढीपेक्षा जास्त नसावी. ज्यांच्यासाठी दहा वर्षांच्या कालावधीचे पालन केले जाते. ६. कार्यकारी/अधिकारी आणि असंघटित अधीक्षकांच्या विद्यमान वेतन श्रेणीबरोबर त्यांच्या कामगारांच्या वेतनमानाचा संघर्ष टाळण्यापासून वाचण्यासाठी सीपीएसई कामगार कायद्याअंतर्गत वर्गीकृत महागाई भत्ता तटस्थता आणि/किंवा वर्गीकृत आकार स्वीकारण्याबाबत विचार करू शकते. ७. सीपीएसईने हे सुनिश्चित करायला हवे कि करारानंतर वेतनातील कोणत्याही वाढीमुळे त्यांच्या वस्तू आणि सेवांच्या किमतीत कोणतीही वाढ होणार नाही. ८. वेतन सुधारणा या अटीनुसार केली जाईल कि उत्पादनासाठी प्रत्यक्ष वेतनाच्या खर्चात कोणतीही वाढ होणार नाही. काही विशिष्ट प्रकरणे वगळता जिथे सीपीएसई आधीच क्षमतेनुसार काम करत आहे, तिथे प्रशासकीय मंत्रालय/ विभाग उद्योगाच्या निकषांचा विचार करून डीपीईचा सल्ला घेऊ शकतात. ९. ज्यांनी पाच वर्षांचा कालावधी पर्याय स्वीकारला आहे, त्यांना वेतन तडजोडीचा वैधता कालावधी अशांसाठी किमान पाच वर्षे असेल आणि ज्यांनी वेतन तडजोडीच्या १० वर्षांच्या कालावधीची निवड केली आहे त्यांच्यासाठी कमाल अवधी १० वर्षे असेल. हे 1.1.2017 पासून लागू होईल. १०. सीपीएसई प्रशासकीय मंत्रालय/विभागाबरोबर सल्ला मसलत करून, निकषांचे पालन केले आहे ना हे पाहूनच सुधारित वेतन लागू करेल.
चीनच्या चिंगदाओ दौऱ्यावर जाण्यापूर्वी पंतप्रधानांनी केलेले निवेदन

चीनमधील चिंगदाओ शहराच्या दौऱ्यावर जाण्यापूर्वी पंतप्रधान नरेंद्र मोदी यांनी केलेले निवेदन खालीलप्रमाणे : शांघाय सहकार्य संघटनेच्या सदस्य राष्ट्रप्रमुखांच्या वार्षिक बैठकीत सहभागी होण्यासाठी मी आज चीनच्या चिंगदाओ शहरात जात आहे. “या संघटनेचे स्थायी सदस्यत्व मिळाल्यानंतर प्रथमच होणाऱ्या बैठकीत भारतीय प्रतिनिधीमंडळाचे नेतृत्व करण्याची संधी मला मला मिळाली याचा मला विशेष आनंद आहे. शांघाय सहकार्य सघंटनेचे उद्दिष्ट अत्यंत व्यापक सहकार्याचे असून त्यात दहशतवाद, फुटीरतावाद आणि अतिरेकी संघटनांशी लढा देणे, त्याशिवाय संपर्कयंत्रणा बळकट करणे, वाणिज्य, सीमाशुल्क, कायदे, आरोग्य आणि कृषी, पर्यावरण संरक्षण आणि आपत्ती व्यवस्थापन आणि जनतेमधील सुसंवाद वाढवणे, अशा व्यापक विषयांचा यात समावेश करण्यात आला आहे. गेल्या एका वर्षांपासून म्हणजे, भारत शांघाय सहकार्य परिषदेचा स्थायी सदस्य झाल्यापासून, भारताची या संस्थेशी आणि तिच्या सदस्य राष्ट्रांशी सातत्याने या सर्व विषयांवर चर्चा सुरु आहे. शांघाय सहकार्य संघटनेचा हा अजेंडा अधिक ठोस आणि व्यापक करण्यात, चिंगदाओ परिषद उपयुक्त ठरेल असा मला सशवास वाटतो. शांघाय सहकार्य संघटनेच्या सर्व सदस्य राष्ट्रांशी भारताचे अत्यंत घनिष्ट आणि बहुआयामी संबंध आहेत. या परिषदेच्या निमित्ताने, या सर्व सदस्य देशांच्या प्रमुखांशी आणि इतर नेत्यांशी द्वीपक्षीय चर्चा करण्याची संधी मला मिळेल अशी अपेक्षा आहे.”
संक्रांती सणानिमित्त कर्नाटकच्या जनतेला पंतप्रधानांकडून शुभेच्छा

संक्रांती सणानिमित्त कर्नाटकच्या जनतेला पंतप्रधान नरेंद्र मोदी यांनी शुभेच्छा दिल्या आहेत. “कर्नाटकातल्या माझ्या बंधू आणि भगिनींना माझ्या शुभेच्छा. सर्व कन्नड जनतेला माझ्या संक्रांतीनिमित्त सदिच्छा. हा पवित्र सण सगळयांसाठी आनंददायी, एकोपा निर्माण करणारा आणि आरोग्यदायी ठरावा”, असे पंतप्रधानांनी आपल्या शुभेच्छा संदेशात म्हटले आहे.
पंतप्रधान 23 जून 2018 रोजी मध्य प्रदेशला भेट देणार

पंतप्रधान नरेंद्र मोदी 23 जून 2018 रोजी मध्य प्रदेशच्या दौऱ्यावर जात आहेत. इंदौरमध्ये होणाऱ्या मध्य प्रदेश शहरी विकास महोत्सवाला पंतप्रधान उपस्थित राहणार आहेत. राज्यातील विविध ठिकाणी होणाऱ्या 4 हजार कोटी रुपयांहून अधिक मुल्याच्या विविध शहर विकास प्रकल्पांचे रिमोटद्वारे उद्‌घाटन करणार आहेत. प्रधानमंत्री आवास योजना, शहरी पेयजल पुरवठा योजना, शहरी घनकचरा व्यवस्थापन, शहरी स्वच्छता, शहरी वाहतूक, शहर सौंदर्यीकरण योजनांचा यात समावेश आहे. स्वच्छ सर्वेक्षण 2018चे पुरस्कारही ते वितरीत करतील आणि स्वच्छ सर्वेक्षण 2018 च्या निकालांच्या डॅशबोर्डचा शुभारंभ करतील. सर्वात स्वच्छ शहरे आणि उत्तम कामगिरी करणाऱ्या राज्यांना पंतप्रधानांच्या हस्ते पुरस्कार देण्यात येतील. स्वच्छ संशोधन, स्वच्छ सर्वोत्तम पद्धती आणि स्वच्छ उद्योजक यांनाही पंतप्रधानांच्या हस्ते पुरस्कार दिले जातील. तत्पूर्वी राजगड येथे पंतप्रधान मोहनपूरा प्रकल्प राष्ट्राला समर्पित करतील. या प्रकल्पामुळे राजगड जिल्ह्यातील शेत जमिनींना सिंचन सुविधा उपलब्ध होईल. तसेच या परिसरातील गावांना यामुळे पिण्याचे पाणी मिळेल. विविध पेयजल योजनांची पायाभरणी पंतप्रधान करतील.
निती आयोगाच्या प्रशासकीय परिषदेची चौथी बैठक

नवी दिल्लीत राष्ट्रपती भवन येथे पंतप्रधान नरेंद्र मोदी यांच्या अध्यक्षतेखाली निती आयोगाच्या प्रशासकीय परिषदेची चौथी बैठक येत्या 17 जूनला, रविवारी होणार आहे. या एकदिवसीय बैठकीत केंद्रीय मंत्री, विविध राज्यांचे मुख्यमंत्री, केंद्रशासित प्रदेशांचे नायब राज्यपाल आणि केंद्रामधील वरिष्ठ अधिकारी सहभागी होतील. राष्ट्रीय विकासाच्या दृष्टीने योजनांचा प्राधान्यक्रम ठरवणे, विविध क्षेत्रे आणि धोरण आखून राज्यांच्या मदतीने विकासाचा कार्यक्रम राबवणे याची जबाबदारी निती आयोगाच्या प्रशासकीय परिषदेकडे आहे. या बैठकीत गेल्यावर्षी राबवण्यात आलेल्या विविध योजनांचा आढावा घेतला जाईल तसेच भविष्यातल्या योजनांचा प्राधान्यक्रम ठरवला जाईल. शेतकऱ्यांचे उत्पन्न दुपटीने वाढवणे तसेच आयुष्मान भारत, राष्ट्रीय पोषण आहार अभियान, इंद्रधनुष, मागास जिल्ह्यांचा विकास कार्यक्रम आणि महात्मा गांधी यांच्या 150व्या जयंतीच्या कार्यक्रमांची तयारी या सर्व विषयांवर या बैठकीत प्राधान्याने चर्चा होणे अपेक्षित आहे.
जागतिक  बँकेच्या अध्यक्षांसह पंतप्रधानांनी केले दूरध्वनीद्वारे संभाषण

पंतप्रधान नरेंद्र मोदी यांनी जागतिक बँकेचे अध्यक्ष जिम याँग किम यांच्याशी दूरध्वनीद्वारे संवाद साधला. श्री किम यांनी भारताच्या व्यापार सुलभीकरणातील ऐतिहासिक झेपेबद्दल पंतप्रधानांचे अभिनंदन केले. ते म्हणाले की, १.२५ अब्ज लोकसंख्या असलेल्या देशाने केवळ मागील चार वर्षात, ६५ स्थानापर्यंत मजल मारली हि एक उल्लेखनीय बाब आहे. किम पुढे म्हणाले कि, पंतप्रधान मोदींची , विश्वासू बांधिलकी आणि नेतृत्वामुळे हे मोठ्या प्रमाणावर शक्य झाले. त्यांनी या यशाचे ऐतिहासिक, अभूतपूर्व असे वर्णन केले. श्री. किम यांनी पंतप्रधानांना अलीकडेच ‘यूएनईपी चॅम्पियन्स ऑफ द अर्थ अवॉर्ड ‘ आणि सेऊल शांतता पुरस्काराने सन्मानित केल्याची आठवण केली आणि त्यांचे अभिनंदनही केले . श्री. किम यांनी, भारताने, व्यवसायातील सुलभिकरणात घेतलेल्या पुढाकारात जागतिक बँकेचा सदैव निश्चयी पाठिंबा राहील असे. आश्वासन दिले. पंतप्रधान नरेंद्र मोदी यांनी जागतिक बँकेचे अध्यक्ष श्री किम यांचे बँकेने निरंतर केलेल्या मार्गदशनासाठी आणि पाठिंब्यासाठी आभार मानलेत. बँकेचे हे मार्गदर्शन म्हणजे भारताला सातत्याच्या व्यावसायिक सुलभीकरणात एक प्रेरणा स्रोत असल्याचे पंतप्रधानांनी यावेळी सांगितले.
व्यापारविषयक उपाययोजनांवर एक विशेषज्ञ समूह स्थापन करण्याबाबत भारत आणि इराण यांच्यातील सामंजस्य कराराला केंद्रीय मंत्रिमंडळाची मंजूरी

पंतप्रधान नरेंद्र मोदी यांच्या अध्यक्षतेखालील केंद्रीय मंत्रिमंडळाने व्यापारविषयक उपाययोजनांवर दोन्ही देशांच्या हितसंबंधात सहकार्य वाढवण्यासाठी एक विशेषज्ञ समूह स्थापन करण्याबाबत भारत आणि इराण यांच्यातील सामंजस्य कराराला पूर्वलक्षी प्रभावाने मंजूरी दिली. 17 फेब्रुवारी, 2018 रोजी इराणच्या राष्ट्रपतींच्या भारत दौऱ्यादरम्यान या सामंजस्य करारावर स्वाक्षऱ्या करण्यात आल्या होत्या. हा करारामुळे उभय देशातील माहितीची देवान घेवाण, क्षमता वृद्धी इत्यादी सारख्या व्यापार विषयक उपाययोजनांवर सहकार्याला प्रोत्साहन मिळेल.
केंद्रीय मंत्री अनंत कुमार यांच्या निधनाबद्दल पंतप्रधानांकडून शोक व्यक्त

केंद्रीय मंत्री अनंत कुमार यांच्या निधनाबद्दल पंतप्रधान नरेंद्र मोदी यांनी शोक व्यक्त केला आहे. पंतप्रधान म्हणाले, ‘माझे जीवलग सहकारी आणि मित्र अनंत कुमारजी यांच्या निधनाने अतीव दु:ख झाले आहे. ते विलक्षण नेते होते. त्यांनी तरुण वयातच सार्वजनिक जीवनात प्रवेश केला आणि मेहनतीने व तळमळीने समाजाची सेवा केली. त्यांनी केलेल्या उत्कृष्ट कार्याबद्दल ते नेहमीच स्मरणात राहतील. मी त्यांच्या पत्नी डॉ. तेजस्विनी यांच्याशी बोललो आणि अनंत कुमार यांच्या निधनाबद्दल शोकभावना व्यक्त केल्या. या दु:खद प्रसंगी त्यांचे कुटुंबीय, मित्र आणि समर्थकांच्या दु:खात मी सहभागी आहे. ओम शांती.’
अफगाणिस्तानातील दहशतवादी हल्ल्याचा पंतप्रधानांकडून निषेध

पंतप्रधान नरेंद्र मोदी यांनी अफगाणिस्तानात काल झालेल्या दहशतवादी हल्ल्याचा तीव्र निषेध केला आहे. पंतप्रधान म्हणाले, ‘अफगाणिस्तानात काल झालेल्या दहशतवादी हल्ल्याचा आम्ही तीव्र निषेध करतो. अफगाणिस्तानच्या बहु-सांस्कृतिक रचनेवरील हा हल्ला आहे. पीडीत कुटुंबांच्या दु:खात मी सहभागी आहे. जखमींच्या प्रकृतीत लवकर सुधारणा होवो अशी मी प्रार्थना व्यक्त करतो. या दु:खद प्रसंगी अफगाणिस्तान सरकारला मदत करण्यासाठी भारत तयार आहे.’
मालदीवच्या परराष्ट्र मंत्र्यांनी घेतली पंतप्रधान मोदी यांची भेट

मालदीवच्या परराष्ट्र मंत्री आणि राष्ट्राध्यक्षांचे विशेष दूत डॉ. मोहम्मद असीम यांनी आज पंतप्रधान नरेंद्र मोदी यांची भेट घेतली. “भारत आणि मालदीव या शेजारी राष्ट्रांदरम्यानचे घनिष्ट ऐतिहासिक सांस्कृतिक आणि हिंदी महासागरातील सागरी संबंध” या विषयांवर दोन्ही नेत्यांमध्ये चर्चा झाली. मालदीवच्या “इंडिया फर्स्ट” धोरणानुसार भारताशी संबंध ठेवण्याबाबत मालदीव कटीबध्द असल्याचा विशेष दूत असीम यांनी पुनरुच्चार केला. भारत सदैव मालदीवचा विश्वसनीय आणि जवळचा शेजारी असून मालदीवच्या विकास आणि सुरक्षा यांना सदैव पाठिंबा देईल असा पुनरुच्चार पंतप्रधानांनी केला. पंतप्रधान मोदी यांनी मालदीवला भेट देण्याबाबतच्या राष्ट्राध्यक्ष यामीन यांच्या आमंत्रणाचा असीम यांनी पुनरुच्चार केला. या आमंत्रणाबद्दल पंतप्रधानांनी आभार व्यक्त केले आणि योग्य वेळी भेट देण्याचे मान्य केले. विशेष दूत असीम यांनी राष्ट्राध्यक्ष अब्दुल्ला यामीन यांच्या शुभेच्छा नरेंद्र मोदींना दिल्या. पंतप्रधान मोदींनीही यामीन यांना शुभेच्छा दिल्या.
शिक्षक दिनानिमित्त सर्व शिक्षकांना पंतप्रधानांचा सलाम; माजी राष्ट्रपती डॉ. सर्वपल्ली राधाकृष्णन  यांच्या जयंतीनिमित्त  वाहिली श्रध्दांजली

पंतप्रधान नरेंद्र मोदी यांनी आज शिक्षक दिनानिमित्त सर्व शिक्षकांना सलाम केला आहे. पंतप्रधानांनी माजी राष्ट्रपती डॉ. सर्वपल्ली राधाकृष्णन यांच्या जयंतीनिमित्त त्यांना देखील श्रध्दांजली वाहिली. “समाजामध्ये शिक्षणाचा आनंद पसरवणाऱ्या आणि मनाचे संगोपन करणाऱ्या सर्व समर्पित शिक्षकांना आज शिक्षक दिनी मी सलाम करतो. डॉ. सर्वपल्ली राधाकृष्णन हे एक उत्कृष्ट शिक्षक आणि मुत्सद्दी राजकारणी होते. नव भारताच्या निर्मितीमध्ये शिक्षकांची भूमिका मध्यवर्ती आहे. पुढील पाच वर्षे आपण परिवर्तन घडवून आणण्यासाठी, शिक्षित करण्यासाठी आणि नेतृत्व करण्यासाठी शिकवू या” असे पंतप्रधान म्हणाले.
देशभरातल्या विविध सणांनिमित्त पंतप्रधानांच्या जनतेला शुभेच्छा

पंतप्रधान नरेंद्र मोदी यांनी देशभरातल्या विविध सणांनिमित्त जनतेला शुभेच्छा दिल्या आहेत. पंतप्रधान म्हणाले, “सर्वांना मकर संक्रातीच्या शुभेच्छा! पोंगलनिमित्त शुभेच्छा! माघ बिहूच्या विशेष प्रसंगी शुभेच्छा! उत्तरायणाच्या शुभेच्छा! आगामी काळात तुम्ही सर्व प्रगतीची नवी शिखरे सर करा.”
जुनागढ जिल्ह्यात विविध प्रकल्पांचे पंतप्रधानांच्या हस्ते उद्‌घाटन

पंतप्रधान नरेंद्र मोदी यांनी आज जुनागढ जिल्ह्यात विविध प्रकल्पांचे उद्‌घाटन केले. सरकारी रुग्णालय, दुग्ध प्रक्रिया सयंत्र आणि जुनागढ कृषी विद्यापीठामधल्या काही इमारतींचा यात समावेश होता. आज 500 कोटी रुपयांच्या नऊ उपक्रमांचे आज लोकार्पण अथवा भूमीपुजन करण्यात आले असे पंतप्रधानांनी यावेळी जाहीर सभेत बोलताना सांगितले. भारताच्या विकासाच्या प्रवासात नवी ऊर्जा आणि चैतन्य सळसळत असल्याचे पंतप्रधान म्हणाले. गुजरातच्या प्रत्येक भागात पुरेसे पाणी पोहोचण्याबाबत खातरजमा करण्यासाठी सातत्याने प्रयत्न सुरू आहेत. जलसंवर्धनासाठीही आपले सरकार प्रयत्नशील असल्याचे त्यांनी सांगितले. गुजरातमध्ये वैद्यकीय महाविद्यालये आणि रुग्णालये उभारण्यात येत आहेत. ही महाविद्यालये आणि रुग्णालये केवळ रुग्णांसाठीच उपयुक्त आहेत असे नव्हे तर वैद्यकशास्त्राचा अभ्यास करणाऱ्यांसाठीही उपयुक्त आहेत. जनऔषधी योजनेअंतर्गत जन औषधी केंद्र उघडण्यात येत असून औषधांच्या किंमती कमी होत आहेत. गरीब आणि मध्यम वर्गाला माफक दरात औषधे उपलब्ध होणे महत्त्वाचे असल्याचे त्यांनी नमूद केले. स्वच्छतेवर सरकार भर देत असून त्याबदृदल जगभरातून प्रशंसा होत आहे. स्वच्छतेवर भर हा महत्त्वाचा आहे कारण स्वच्छ भारतामुळे जनता रोगापासून दूर राहील याकडे त्यांनी लक्ष वेधले. आरोग्य क्षेत्राला उत्तम डॉक्टर आणि वैद्यक क्षेत्राशी निगडीत कर्मचाऱ्यांची गरज आहे. त्याचबरोबर आपल्याला वैद्यकीय उपकरणे भारतात निर्माण करायची आहेत असे सांगून या क्षेत्राने अद्ययावत जागतिक तंत्रज्ञानाशी ताळमेळ राखावा असे त्यांनी सांगितले. प्रधानमंत्री जन आरोग्य योजना-आयुष्मान भारतमुळे देशाच्या आरोग्य क्षेत्रात परिवर्तन घडेल आणि गरीबांना, माफक दरात उच्च दर्जाच्या आरोग्य सुविधांची खातरजमा होईल असा विश्वास पंतप्रधानांनी व्यक्त केला.
पंतप्रधानांनी भारतीय वंशांच्या अनिवासी संसदपटूच्या परिषदेला केले संबोधित

पंतप्रधान नरेंद्र मोदी यांनी आज नवी दिल्लीत भारतीय वंशांच्या अनिवासी संसदपटू परिषदेला संबोधित केले. परिषदेला उपस्थित असलेल्या प्रतिनिधींचे स्वागत करतांना पंतप्रधान म्हणाले की, गेल्या शेकडो वर्षांच्या काळात अनेक लोकांनी भारत सोडला असला, तरी त्यांच्या मनात आणि हृदयात भारताचे स्थान कायम आहे. भारतीय वंशांचे लोक त्यांच्या दत्तक भूमीशी पूर्णत: एकरुप झाले आहेत, यात आश्चर्य वाटण्यासारखे काहीही नाही, असे पंतप्रधानांनी सांगितले. या सर्वांनी आपल्यातले “भारतीयत्व” कायम राखले असले, तरी त्या देशांमधली भाषा, अन्नपदार्थ आणि पेहराव आत्मसात केले आहे असे पंतप्रधान म्हणाले. आज नवी दिल्लीत भारतीय वंशांच्या संसदपटूचे लघु विश्वच एकत्र आले आहे, असे पंतप्रधान म्हणाले. मॉरीशस, पोर्तुगाल आणि आयर्लंडमध्ये भारतीय वंशाच्या व्यक्ती पंतप्रधानपदी आहेत, त्यांनी सांगितले. इतर अनेक देशात भारतीय वंशांच्या व्यक्ती राष्ट्रप्रमुख असल्याचेही त्यांनी सांगितले. गेल्या 3 ते 4 वर्षात भारताच्या जागतिक छबीत बदल झाल्याचे पंतप्रधानांनी सांगितले. भारताचे परिवर्तन होत आहे हे या मागील कारण आहे, असे ते म्हणाले भारताच्या आशा आणि आकांक्षा सर्वोच्च पातळीवर आहेत. प्रत्येक क्षेत्रात स्थायी बदलाची चिन्हे दिसून येत आहेत, असे पंतप्रधान म्हणाले. भारतीय वंशाचे अनिवासी हे जिथे वास्तव्य करतात तिथे भारताचे कायमस्वरुपी राजदूत असल्यासारखे आहेत आणि परदेश दौऱ्यावर त्यांना भेटण्याचा नेहमीच प्रयत्न करतो, असे पंतप्रधानांनी सांगितले. परदेशातल्या भारतीय नागरिकांच्‍या प्रश्नावर सदैव लक्ष ठेवून असल्याबद्दल पंतप्रधानांनी परराष्ट्र व्यवहार मंत्री सुषमा स्वराज यांची प्रशंसा केली. यासंदर्भात परराष्ट्रातील दूतावासाकडे आलेल्या तक्रारींना प्रतिसाद देण्यासाठी असलेला “MADAD” पोर्टलचा उल्लेख पंतप्रधानांनी केला. भारताच्या विकासात अनिवासी भारतीय भागिदार असल्याचा सरकारचा ठाम विश्वास आहे, असे त्यांनी सांगितले. निती आयोगाने आखलेल्या 2020 पर्यंतच्या कृती आराखडयात अनिवासी भारतीयांना महत्वपूर्ण स्थान आहे असे ते म्हणाले. अस्थिरतेच्या युगात भारतीय संस्कृती संपूर्ण जगासाठी मार्गदर्शक ठरु शकते असे त्यांनी सांगितले. “आसियान” देशांबरोबर भारताचे घनिष्ठ संबंध असून, येत्या काही दिवसात होणाऱ्या प्रजासत्ताक दिनी त्याचे दर्शन घडेल असे पंतप्रधान म्हणाले.
पंतप्रधान उद्या दिल्लीत अलीपूर मार्ग येथे डॉ. आंबेडकर राष्ट्रीय स्मारकाचे उद्‌घाटन करणार

डॉ. बाबासाहेब आंबेडकर यांच्या जयंतीच्या पूर्वसंध्येला पंतप्रधान नरेंद्र मोदी उद्या 13 एप्रिल रोजी नवी दिल्लीत 26, अलीपूर मार्ग येथे डॉ. आंबेडकर राष्ट्रीय स्मारकाचे उद्‌घाटन करणार आहेत. 6 डिसेंबर 1956 रोजी याच भवनात डॉ. आंबेडकरांचे महापरिनिर्वाण झाले होते. माजी पंतप्रधान अटलबिहारी वाजपेयी यांनी, डिसेंबर 2003 मध्ये 26, अलीपूर मार्ग येथील डॉ. आंबेडकर महापरिनिर्वाण स्थळ राष्ट्राला समर्पित केले होते. 21 मार्च 2016 ला पंतप्रधान नरेंद्र मोदी यांनी या स्मारकाचे भूमिपूजन केले होते. घटनाकार बाबासाहेब आंबेडकर यांचे हे स्मारक पुस्तकाच्या आकारात बांधण्यात आले आहे. या स्मरकामध्ये एक संग्रहालय देखील आहे, जिथे मल्टिमीडिया तंत्रज्ञान, दृक श्राव्य माध्यम, डायनामीक मीडिया आणि स्टॅटिक मीडियाच्या माध्यमातून डॉ. आंबेडकरांचा जीवनप्रवास आणि भारतातली त्यांचे योगदान दाखवले आहे. येथे ध्यानकेंद्र देखील उभारण्यात आले आहे. तोरण द्वार, बोधी वृक्ष, संगीताच्या तालावरील कारंजे ही आणखी काही वैशिष्ट्ये आहेत.
श्रीलंकेच्या संसदपटूंनी घेतली पंतप्रधानांची भेट

श्रीलंकेच्या संसद सदस्यांच्या प्रतिनिधी मंडळाने आज पंतप्रधान नरेंद्र मोदी यांची भेट घेतली. श्रीलंकेच्या संसदेचे अध्यक्ष कारू जयसूर्या यांच्या अध्यक्षतेखालील या प्रतिनिधीमंडळात विविध पक्षांचे खासदार आहेत. भारत आणि श्रीलंका यांच्यात प्राचीन काळापासून संबंध असून दोन्ही देशांमध्ये समान अध्यात्मिक आणि सांस्कृतिक वारसा आहे. गेल्या काही वर्षात दोन्ही देशांमधले संबंध अधिक दृढ झाल्याबद्दल प्रतिनिधी मंडळाने कौतुक केले. भारताच्या सहाय्याने श्रीलंकेत अनेक लोकाभिमुख विकास प्रकल्प सुरू आहेत, असेही त्यांनी नमूद केले. संयुक्त आर्थिक प्रकल्पांच्या जलद अंमलबजावणीमुळे दोन्ही देशांच्या अर्थव्यवस्थेला आणि नागरिकांना फायदा होईल, यावर त्यांनी सहमती दर्शवली. पंतप्रधानांनी प्रतिनिधीमंडळाचे स्वागत केले आणि अशा प्रकारच्या संबंधांचे महत्व अधोरेखित केले. दोन्ही देशांमधल्या प्रांतिक सभा आणि स्थानिक स्वराज्य संस्थांमधील संबंध दृढ करण्यासंदर्भातल्या नव्या उपक्रमांमुळे दोन्ही देशांमधल्या जनतेतले संबंध अधिक वृद्धींगत होतील आणि दोन्ही देशांमधला विश्वासही वाढेल.